CELEX: 22005D0466
Language: el
Date: 2004-04-19 00:00:00
Title: 2005/466/EK: Απόφαση αριθ. 1/2004 του Συμβουλίου σύνδεσης ΕΕ-Μαρόκου, της 19ης Απριλίου 2004, για τη θέσπιση των κανονιστικών διατάξεων που είναι απαραίτητες για την εφαρμογή των κανόνων ανταγωνισμού

25.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 165/10
            
         ΑΠΌΦΑΣΗ αριθ. 1/2004 ΤΟΥ ΣΥΜΒΟΥΛΊΟΥ ΣΫΝΔΕΣΗΣ ΕΕ-ΜΑΡΌΚΟΥ
   της 19ης Απριλίου 2004
   για τη θέσπιση των κανονιστικών διατάξεων που είναι απαραίτητες για την εφαρμογή των κανόνων ανταγωνισμού
   (2005/466/ΕΚ)
   ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ-ΜΑΡΟΚΟΥ,
   Έχοντας υπόψη:
   την ευρωμεσογειακή συμφωνία σύνδεσης των Ευρωπαϊκών Κοινοτήτων και των κρατών μελών τους αφενός, και του Βασιλείου του Μαρόκου αφετέρου (1), εφεξής αποκαλούμενη «συμφωνία»,
   Εκτιμώντας τα ακόλουθα:
   
               (1)
            
            
               Η ζώνη ελευθέρων συναλλαγών μεταξύ της ΕΕ και του Μαρόκου πρέπει να δημιουργηθεί το αργότερο στις 28 Φεβρουαρίου 2012.
            
         
               (2)
            
            
               Το άρθρο 36 παράγραφος 3 της συμφωνίας προβλέπει την ύπαρξη διοικητικών διαδικασιών συνεργασίας μεταξύ των μερών για τη διευκόλυνση της εφαρμογής των παραγράφων 1 και 2 του εν λόγω άρθρου και τη δυνατότητα θεσπίσεως μέτρων τεχνικής συνεργασίας.
            
         
               (3)
            
            
               Το άρθρο 36 παράγραφος 3 της συμφωνίας προβλέπει ότι το συμβούλιο σύνδεσης θεσπίζει τις απαραίτητες κανονιστικές διατάξεις για την εφαρμογή των κανόνων ανταγωνισμού εντός προθεσμίας πέντε ετών από την έναρξη ισχύος της συμφωνίας,
            
         ΑΠΟΦΑΣΙΖΕΙ:
   Άρθρο μόνο
   1.   Στο παράρτημα θεσπίζεται μηχανισμός συνεργασίας μεταξύ των αρχών των μερών που είναι αρμόδιες για την εφαρμογή των κανόνων ανταγωνισμού.
   2.   Οι αρχές των μερών που είναι αρμόδιες για τον ανταγωνισμό ενημερώνουν την υποεπιτροπή «Εσωτερική αγορά» της επιτροπής σύνδεσης για την εφαρμογή και τη συνεργασία που καθιερώνεται στο πλαίσιο του μηχανισμού της παραγράφου 1.
   3.   Η παρούσα απόφαση αρχίζει να ισχύει την ημέρα της θεσπίσεώς της.
   
      Βρυξέλλες, 19 Απριλίου 2004.
      
         
            Για το Συμβούλιο Σύνδεσης
         
         B. COWEN
      
   
   
      (1)  ΕΕ L 70 της 18.3.2000, σ. 2· συμφωνία όπως τροποποιήθηκε τελευταία από την ανταλλαγή επιστολών της 30ής Δεκεμβρίου 2003 (ΕΕ L 345 της 31.12.2003, σ. 119).
   ΠΑΡΑΡΤΗΜΑ
   
      ΣΥΜΦΩΝΙΑ ΣΥΝΔΕΣΗΣ ΕΕ-ΜΑΡΟΚΟΥ
      Μηχανισμός συνεργασίας μεταξύ των αρχών των μερών που είναι αρμόδιες για την εφαρμογή των κανόνων ανταγωνισμού
      ΚΕΦΑΛΑΙΟ Ι
      ΓΕΝΙΚΕΣ ΔΙΑΤΑΞΕΙΣ
      1.   Στόχοι
      
                  1.1.
               
               
                  Οι περιπτώσεις όπου ασκείται πρακτική αντίθετη προς το άρθρο 36 παράγραφος 1 στοιχεία α) και β) της συμφωνίας ρυθμίζονται σύμφωνα με την κατάλληλη νομοθεσία, ώστε να αποφεύγεται κάθε επιζήμιο αποτέλεσμα στο εμπόριο και στην οικονομική ανάπτυξη, καθώς και οι ενδεχόμενες αρνητικές επιπτώσεις που μπορούν να έχουν τέτοιες πρακτικές στα σημαντικά συμφέροντα του άλλου μέρους.
               
            
                  1.2.
               
               
                  Οι αρμόδιες για τον ανταγωνισμό αρχές αντλούν την αρμοδιότητα ρύθμισης αυτών των περιπτώσεων από τους κανόνες που ισχύουν βάσει των δικαίων τους περί ανταγωνισμού, ακόμη και όταν οι εν λόγω κανόνες εφαρμόζονται σε επιχειρήσεις που είναι εγκατεστημένες εκτός του εδάφους τους.
               
            
                  1.3.
               
               
                  Σκοπός των διατάξεων είναι η προώθηση της συνεργασίας και του συντονισμού μεταξύ των μερών κατά την εφαρμογή των δικαιωμάτων τους στον τομέα του ανταγωνισμού, έτσι ώστε οι περιορισμοί του ανταγωνισμού να μην εμποδίζουν ούτε να εξουδετερώνουν τα θετικά αποτελέσματα που θα μπορούσαν να προκύψουν από την προοδευτική ελευθέρωση των συναλλαγών μεταξύ Ευρωπαϊκής Κοινότητας και Μαρόκου.
               
            2.   Ορισμοί
      Για την εφαρμογή των κανόνων, νοούνται ως:
      
                  α)
               
               
                  «δίκαιο περί ανταγωνισμού»:
                  
                              i)
                           
                           
                              για την Ευρωπαϊκή Κοινότητα («Κοινότητα»), τα άρθρα 81 και 82 της συνθήκης ΕΚ, ο κανονισμός (ΕΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων (1), και το συναφές παράγωγο δίκαιο της Κοινότητας,
                           
                        
                              ii)
                           
                           
                              για το Μαρόκο, ο νόμος αριθ. 06/1999 για την ελευθερία των τιμών και του ανταγωνισμού του rabii I 1421 (5 Ιουνίου 2000), καθώς και το συναφές παράγωγο δίκαιο·
                           
                        
            
                  β)
               
               
                  «αρμόδια για τον ανταγωνισμό αρχή»:
                  
                              i)
                           
                           
                              για την Κοινότητα, η Επιτροπή των Ευρωπαϊκών Κοινοτήτων που ασκεί τις αρμοδιότητες που της παρέχει το δίκαιο περί ανταγωνισμού της Κοινότητας, και
                           
                        
                              ii)
                           
                           
                              για το Μαρόκο, το εξουσιοδοτημένο Υπουργείο Οικονομικών Υποθέσεων, Γενικών Υποθέσεων και Αναβάθμισης της Οικονομίας·
                           
                        
            
                  γ)
               
               
                  «εκτελεστικά μέτρα»: κάθε δραστηριότητα για την εφαρμογή του δικαίου περί ανταγωνισμού υπό μορφή έρευνας ή διαδικασίας που διεξάγει η αρμόδια για τον ανταγωνισμό αρχή ενός μέρους, η οποία μπορεί να καταλήξει στην επιβολή κυρώσεων ή διορθωτικών μέτρων·
               
            
                  δ)
               
               
                  «πράξη κατά του ανταγωνισμού» και «περιοριστική συμπεριφορά και πρακτική στον τομέα του ανταγωνισμού»: κάθε συμπεριφορά ή ενέργεια που δεν επιτρέπεται από το δίκαιο περί ανταγωνισμού ενός μέρους και που μπορεί να καταλήξει στην επιβολή κυρώσεων ή διορθωτικών μέτρων.
               
            ΚΕΦΑΛΑΙΟ ΙΙ
      ΣΥΝΕΡΓΑΣΙΑ ΚΑΙ ΣΥΝΤΟΝΙΣΜΟΣ
      3.   Κοινοποίηση
      
                  3.1.
               
               
                  Η αρμόδια για τον ανταγωνισμό αρχή κάθε μέρους κοινοποιεί στην αρμόδια για τον ανταγωνισμό αρχή του άλλου μέρους, τα εκτελεστικά μέτρα που λαμβάνει εφόσον:
                  
                              α)
                           
                           
                              το μέρος που προβαίνει στην κοινοποίηση θεωρεί ότι έχουν ενδιαφέρον για τα εκτελεστικά μέτρα του άλλου μέρους·
                           
                        
                              β)
                           
                           
                              μπορούν να επηρεάσουν κατά πολύ τα σημαντικά συμφέροντα του άλλου μέρους·
                           
                        
                              γ)
                           
                           
                              αφορούν περιορισμούς στον ανταγωνισμό που ενδέχεται να έχουν άμεσες και ουσιαστικές επιπτώσεις στο έδαφος του άλλου μέρους, και
                           
                        
                              δ)
                           
                           
                              αφορούν πράξεις κατά του ανταγωνισμού που διενεργούνται κυρίως στο έδαφος του άλλου μέρους·
                           
                        
                              ε)
                           
                           
                              εξαρτούν από προϋποθέσεις ή απαγορεύουν μια πράξη στο έδαφος του άλλου μέρους.
                           
                        
            
                  3.2.
               
               
                  Στο βαθμό που είναι δυνατόν, και δεδομένου ότι δεν αντίκειται στο δίκαιο περί ανταγωνισμού των μερών ούτε επηρεάζει αρνητικά μια υπό εξέλιξη διαδικασία έρευνας, η κοινοποίηση λαμβάνει χώρα κατά την αρχική φάση της διαδικασίας, ώστε να δώσει τη δυνατότητα στην αρμόδια για τον ανταγωνισμό αρχή προς την οποία απευθύνεται η κοινοποίηση, να διατυπώσει τη γνώμη της. Η εν λόγω αρμόδια για τον ανταγωνισμό αρχή λαμβάνει δεόντως υπόψη για τη λήψη της απόφασής της τις γνώμες που της υποβάλλονται.
               
            
                  3.3.
               
               
                  Οι κοινοποιήσεις που προβλέπονται στο σημείο 3.1 πρέπει να είναι αρκετά λεπτομερείς ώστε να είναι δυνατή η αξιολόγηση, λαμβανομένων υπόψη των συμφερόντων του άλλου μέρους.
               
            
                  3.4.
               
               
                  Τα μέρη αναλαμβάνουν την υποχρέωση να προβαίνουν στις παραπάνω κοινοποιήσεις στο μέτρο του δυνατού, συναρτήσει των διοικητικών πόρων που έχουν στη διάθεσή τους.
               
            4.   Ανταλλαγή πληροφοριών και εμπιστευτικός χαρακτήρας
      
                  4.1.
               
               
                  Τα μέρη ανταλλάσσουν πληροφορίες για τη διευκόλυνση της ορθής εφαρμογής του αντίστοιχου δικαίου περί ανταγωνισμού και για την προώθηση μιας καλύτερης αμοιβαίας γνώσεως των αντιστοίχων νομοθετικών τους πλαισίων.
               
            
                  4.2.
               
               
                  Η ανταλλαγή πληροφοριών υπόκειται στους κανόνες περί εμπιστευτικότητας που ισχύουν βάσει της αντίστοιχης νομοθεσίας των δύο μερών. Εμπιστευτικού χαρακτήρα πληροφορίες, η διάδοση των οποίων απαγορεύεται ρητά, ή που, εφόσον διαδοθούν, είναι δυνατόν να επηρεάσουν αρνητικά τα μέρη, δεν πρέπει να παρέχονται χωρίς τη ρητή συγκατάθεση της πηγής πληροφόρησης. Κάθε αρμόδια για τον ανταγωνισμό αρχή τηρεί, στο μέτρο του δυνατού, το απόρρητο των πληροφοριών που της παρέχονται υπό εχεμύθεια από την άλλη αρμόδια για τον ανταγωνισμό αρχή βάσει των σχετικών κανόνων και απορρίπτει αναλόγως κάθε αίτηση τρίτου για αποκάλυψη των εν λόγω πληροφοριών που υποβάλλεται άνευ αδείας της αρμόδιας για τον ανταγωνισμό αρχή, η οποία παρέσχε την πληροφορία.
               
            5.   Συντονισμός των εκτελεστικών μέτρων
      
                  5.1.
               
               
                  Κάθε αρμόδια για τον ανταγωνισμό αρχή μπορεί να κοινοποιήσει στην άλλη την επιθυμία της να συντονίσει τα εκτελεστικά μέτρα για συγκεκριμένη υπόθεση. Ο συντονισμός αυτός δεν εμποδίζει τις αρμόδιες για τον ανταγωνισμό αρχές να λαμβάνουν αυτόνομες αποφάσεις.
               
            
                  5.2.
               
               
                  Για να προσδιορισθεί ο βαθμός συντονισμού, οι αρμόδιες για τον ανταγωνισμό αρχές λαμβάνουν υπόψη:
                  
                              α)
                           
                           
                              τα αποτελέσματα στα οποία μπορεί να οδηγήσει ο συντονισμός·
                           
                        
                              β)
                           
                           
                              εάν πρέπει να υποβληθούν συμπληρωματικές πληροφορίες·
                           
                        
                              γ)
                           
                           
                              τη μείωση του κόστους για τις αρμόδιες για τον ανταγωνισμό αρχές και τους εμπλεκόμενους οικονομικούς φορείς, και
                           
                        
                              δ)
                           
                           
                              τις προθεσμίες που ισχύουν βάσει των αντιστοίχων νομοθεσιών τους.
                           
                        
            6.   Διαβουλεύσεις στην περίπτωση που σημαντικά συμφέροντα ενός μέρους επηρεάζονται αρνητικά στο έδαφος άλλου μέρους
      
                  6.1.
               
               
                  Στο μέτρο του δυνατού και σύμφωνα με την οικεία νομοθεσία, κάθε μέρος λαμβάνει υπόψη τα σημαντικά συμφέροντα του άλλου μέρους κατά την εφαρμογή των εκτελεστικών μέτρων. Εφόσον μία αρμόδια για τον ανταγωνισμό αρχή θεωρεί ότι μέτρο που λαμβάνεται από την αρμόδια για τον ανταγωνισμό αρχή του άλλου μέρους δυνάμει του δικαίου του περί ανταγωνισμού, μπορεί να θίγει σημαντικά συμφέροντα του μέρους που αντιπροσωπεύει, διαβιβάζει τις απόψεις της επί του θέματος στην άλλη αρμόδια για τον ανταγωνισμό αρχή ή ζητά τη διεξαγωγή διαβουλεύσεων με αυτήν. Με την επιφύλαξη της συνέχισης οποιασδήποτε ενέργειας αναλαμβάνεται βάσει του δικαίου περί ανταγωνισμού και της πλήρους ελευθερίας που διαθέτει για τη λήψη της τελικής απόφασης, η αρμόδια για τον ανταγωνισμό αρχή προς την οποία διαβιβάζονται οι απόψεις ή υποβάλλεται αίτημα για διαβουλεύσεις, εξετάζει προσεκτικά και καλόπιστα τις απόψεις που εκφράζει η αιτούσα αρμόδια για τον ανταγωνισμό αρχή και, ιδίως, τυχόν υποδείξεις σχετικά με τους εναλλακτικούς τρόπους με τους οποίους είναι δυνατόν να καλυφθούν οι ανάγκες ή να εκπληρωθούν οι στόχοι του εκτελεστικού μέτρου.
               
            
                  6.2.
               
               
                  Όταν αρμόδια για τον ανταγωνισμό αρχή θεωρεί ότι μία ή περισσότερες επιχειρήσεις που βρίσκονται στο έδαφος ενός από τα δύο μέρη ασκεί ή άσκησε πρακτικές αντίθετες προς τον ανταγωνισμό οποιασδήποτε προέλευσης, που επηρεάζουν πολύ αρνητικά τα συμφέροντα του μέρους που εκπροσωπεί, μπορεί να ζητήσει την έναρξη διαβουλεύσεων με την αρμόδια για τον ανταγωνισμό αρχή του άλλου μέρους, αποδεχόμενη ότι αυτό το δικαίωμα ασκείται με την επιφύλαξη ενδεχόμενης ενέργειας σύμφωνα με το δίκαιο ανταγωνισμού και της πλήρους ελευθερίας της αρμόδιας για τον ανταγωνισμό αρχής για την τελική απόφαση. Η αρμόδια για τον ανταγωνισμό αρχή στην οποία θα υποβληθεί το σχετικό αίτημα, λαμβάνει τα κατάλληλα διορθωτικά μέτρα συναρτήσει της ισχύουσας νομοθεσίας της.
               
            7.   Τεχνική συνεργασία
      
                  7.1.
               
               
                  Τα μέρη αποδέχονται την απαραίτητη τεχνική συνεργασία για να μπορέσουν να αξιοποιήσουν την αντίστοιχη πείρα τους και να ενισχύσουν την εφαρμογή του δικαίου και της πολιτικής τους ανταγωνισμού, συναρτήσει των πόρων που διαθέτουν.
               
            
                  7.2.
               
               
                  Οι ακόλουθες δραστηριότητες συνεργασίας μπορούν ενδεχομένως να λαμβάνονται υπόψη κατά τη διάρκεια του συνοδευτικού προγράμματος της εφαρμογής της συμφωνίας:
                  
                              α)
                           
                           
                              προγράμματα κατάρτισης που αποσκοπούν στην παροχή της δυνατότητας στους δημόσιους υπαλλήλους να αποκτήσουν πρακτική εμπειρία·
                           
                        
                              β)
                           
                           
                              σεμινάρια, ιδίως για τους δημόσιους υπαλλήλους, και
                           
                        
                              γ)
                           
                           
                              μελέτες που αφορούν το δίκαιο και τις πολιτικές ανταγωνισμού με σκοπό την προώθηση της ανάπτυξής τους.
                           
                        
            8.   Συντονισμός των διαδικασιών εκτέλεσης
      Η παρακολούθηση και η αξιολόγηση της συνεργασίας στον εν λόγω τομέα εξασφαλίζονται από την υποεπιτροπή «Εσωτερική αγορά» που συστάθηκε στο πλαίσιο της συμφωνίας με απόφαση του συμβουλίου σύνδεσης στις 24 Φεβρουαρίου 2003.
      9.   Τροποποίηση και ενημέρωση των κανόνων
      Το συμβούλιο σύνδεσης, αφού ζητήσει τη γνώμη των αρμοδίων για τον ανταγωνισμό αρχών, μπορεί να τροποποιεί τους ισχύοντες κανόνες.
   
   
      (1)  ΕΕ L 395 της 30.12.1989, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1310/47 (ΕΕ L 180 της 9.7.1997, σ. 1).